Nordjyllands største private arbejdsplads har masser at lave. Alligevel har vindmøllegiganten, Siemens Gamesa torsdag meldt ud, at næsten 3000 skal fyres. I Danmark betyder det, der nedlægges 800 stillinger for at 'vende udviklingen', som den administrerende direktør siger i pressemeddelelsen. Men Thomas Fischer, fællestillidsmanden for de ansatte på Siemens Gamesas Aalborg-afdeling, ryster ikke i bukserne her og nu. - Jeg har ro i maven for mine kolleger på gulvet i Aalborg, siger han, da TV2 Nord fanger ham kort efter nyheden er kommet ud. Han siger, at Aalborg-afdelingen lige nu mangler folk og faktisk ikke kan følge med blandt de 1500 ansatte, der i øjeblikket har job på matriklen i Aalborg Øst. - Derfor kan jeg ikke se, hvorfor vi (i Aalborg, red.) vil skulle fyre, når vi i øjeblikket ansætter, siger han og understreger han ikke har talt med den øverste ledelse. Det er der faktisk ikke rigtig nogen, der har. - En pestilens Thomas Fischer har talt med sin egen direktør, men det hele er så nyt, at der endnu ikke er indkaldt til noget møde. Nyheden måtte han og de 1500 ansatte læse om i medierne, og det er næsten det, der frustrerer mest. - Det er en pestilens, når man gør det på denne måde. Det skal jo igennem børsen og så får medierne det åbenbart at vide derefter. Det må vi jo lære at leve med, siger Thomas Fischer. Nogen nyhed er det dog ikke, at der var en fyringsrunde på vej på verdensplan i den store virksomhed. Så meget har man også kunnet mærke i Aalborg. - Der har da været trykket stemning, fordi noget af det kom ud for længe siden. Nu er der sat tal på, og det giver et hul i maven med det samme, siger Thomas Fischer, der faktisk har fri i dag og først møder ind fredag. - Men jeg har da 10 tillidmandskolleger, der har kimet mig, slutter han. Selve afskedigelserne skal forhandles fra oktober.

Opsummering:
- Vi er ikke engang indkaldt til noget som helst endnu, siger tillidsmand hos Siemens Gamesa i Aalborg.